
ACORD 283/2006, DE 27 DE SETEMBRE, DEL PLE DEL CONSELL

DE L’AUDIOVISUAL DE CATALUNYA

Expedient núm. 46/2006-S TELEVISIÓ DE CATALUNYA, SA
Antecedents

1. L’Àrea de continguts d’aquest Consell fa constar que l’operador Televisió de Catalunya, SA, ha emès, per TV3 i K3/33, els dies i a les hores que es relacionen en l’Annex que s’incorpora al present Acord com a part integrant del mateix, diferents espots de publicitat institucional de la Generalitat de Catalunya.
2. El Consell de l’audiovisual de Catalunya va decidir, mitjançant l’Acord 277/2006 de 20 de setembre, obrir, de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència a l’operador TELEVISIÓ DE CATALUNYA, SA com a part interessada, per tal que  en el termini màxim de cinc dies a comptar des del dia següent a la recepció de la notificació d’aquest Acord, formulés les  manifestacions que consideri oportunes.

3. El 22 de setembre de 2006 (Registre d’entrada 1821/2006) ha tingut entrada en aquest Consell un escrit que presenta el senyor Carles Viñas i LLebot , en nom i representació de TELEVISIÓ DE CATALUNYA, SA, en que es manifesta d’una banda que d’acord amb la fonamentació jurídica de l’Acord del Consell de l’Audiovisual de Catalunya, segons la qual la publicitat institucional no es pot emetre durant el període electoral, i amb el caràcter institucional de la publicitat que ha donat origen a la incoació d’aquest expedient, ha procedit a suspendre immediatament la seva emissió. D’altra banda es qüestiona la competència d’aquest Consell a favor de la Junta Electoral Central en aplicació de l’actual marc normatiu en matèria electoral inclosa la publicitària.
Fonaments
1. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya, disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional.

2. Al·lega l’interessat d’una banda que el actual marc normatiu atribueix a la Junta Electoral Central la competència superior «per entendre de les infraccions en matèria electoral inclòs la publicitària» i porta a col·lació una Instrucció de 13 de setembre de 1999, de la Junta Electoral Central, sobre l’objecte i límits de les campanyes institucionals que permetia emetre publicitat institucional en període electoral sempre que es respectessin els principis d’objectivitat i transparència del procés electoral, extrems aquests que es complien en l’espot objecte d’aquest expedient.
En relació amb això només cal posar de relleu el contingut de la recent Llei 22/2005, de 29 de desembre, de la comunicació audiovisual de Catalunya, que a l’article 109 estableix que «durant els períodes electorals, únicament es poden fer campanyes de caràcter institucional destinades a informar els ciutadans sobre la data de les eleccions o referèndum, el procediment per votar i requisits o tràmits del vot per correu, però no poden suggerir directa o indirectament opcions de vot». 
Al·lega també l’interessat que d’acord amb la fonamentació jurídica de l’Acord del Consell de l’Audiovisual de Catalunya, segons la qual la publicitat institucional no es pot emetre durant el període electoral, i amb el caràcter institucional de la publicitat que ha donat origen a la incoació d’aquest expedient, ha procedit a suspendre immediatament la seva emissió. A la vista d’aquesta actuació, es considera que s’ha de tancar l’expedient iniciat. 

DE CONFORMITAT amb el que disposa l’apartat g de l’article 10 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya;

El Ple del Consell de l'Audiovisual de Catalunya, ha adoptat els següents,

ACORDS

1. Tancar, de conformitat amb el que disposa l’apartat segon de l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, el període d’informació prèvia incoat a l’operador TELEVISIÓ DE CATALUNYA, SA
2. Arxivar l’expedient de l’operador TELEVISIÓ DE CATALUNYA, SA (Exp. Núm. 46/06-S).

3. Notificar aquest acord a l’interessat.

Barcelona, 27 de setembre  de 2006

Josep M. Carbonell i Abelló                                    Rafael Jorba i Castellví
President                                                                 Conseller secretari

